సిబ్బంది, ప్రజా ఫిర్యాదులు మరియు పింఛన్ల మంత్రిత్వ శాఖ
ప్రధాన మంత్రి శ్రీ నరేంద్ర మోదీ నాయకత్వంలో ప్రపంచ డేటా పవర్ హౌస్ గా భారతదేశం: కేంద్ర మంత్రి డాక్టర్ జితేంద్ర సింగ్
చట్టపరమైన చర్యలు, ఇతర మార్గాల ద్వారా సమాచార గోప్యత పరిరక్షణ చర్యలు
హైదరాబాద్ లో ఈ-పరిపాలనపై ఏర్పాటైన 24వ జాతీయ సదస్సును ప్రారంభించిన డాక్టర్ జితేంద్ర సింగ్
‘మహమ్మారి తర్వాత నెలకొన్న పరిస్థితిలో డిజిటల్ పరిపాలన: భారతదేశంలో పరిస్థితి' ఇతివృత్తంగా ఏర్పాటైన జాతీయ సదస్సును ప్రారంభించిన మంత్రి
సదస్సులో పాల్గొన్న తెలంగాణ రాష్ట్ర పరిశ్రమలు, ఐటీ శాఖ మంత్రి శ్రీ కె.టి. రామారావు
దేశంలో లక్షలాది మంది ప్రజలు ముఖ్యంగా పేదలు, అవసరంలో ఉన్నవారికి జీవన సౌలభ్యం అందించిన డిజిటల్ ఇండియా: డాక్టర్ జితేంద్ర సింగ్
26 రంగాల్లో అమలవుతున్నఈ-పరిపాలన విధానాలను ప్రశంసించిన కేంద్ర మంత్రి
ప్రధానమంత్రి శ్రీ నరేంద్ర మోదీ నాయకత్వంలో భారతదేశంలో డిజిటల్ విప్లవం ప్రారంభం అయ్యిందని కేంద్ర శాస్త్ర సాంకేతిక , భూగర్భ శాస్త్రం, సిబ్బంది వ్యవహారాలు, పెన్షన్లు, అణు శాస్త్రం, అంతరిక్ష మంత్రిత్వ  శాఖ మంత్రి డాక్టర్ జితేంద్ర సింగ్ అన్నారు. ఈ-పరిపాలనపై ఏర్పాటైన 24వ జాతీయ సదస్సును డాక్టర్ జితేంద్ర సింగ్ ప్రారంభించారు. రెండు రోజులపాటు సదస్సు జరగనున్నది. సదస్సును ప్రారంభించిన అనంతరం మాట్లాడిన డాక్టర్ జితేంద్ర సింగ్, ప్రధానమంత్రి శ్రీ నరేంద్ర మోదీ నాయకత్వంలో ప్రపంచ డేటా పవర్ హౌస్ గా భారతదేశం అవతరించిందని అన్నారు. చట్టపరమైన చర్యలు, ఇతర మార్గాల ద్వారా సమాచార గోప్యత పరిరక్షణకు ప్రధాన మంత్రి శ్రీ నరేంద్ర మోదీ నాయకత్వంలో కేంద్ర ప్రభుత్వం చర్యలు అమలు చేస్తున్నదని మంత్రి పేర్కొన్నారు.
'మహమ్మారి తర్వాత నెలకొన్న పరిస్థితిలో డిజిటల్ పరిపాలన: భారతదేశంలో పరిస్థితి' ఇతివృత్తంగా హైదరాబాద్ లో ఈ-పరిపాలనపై 24వ జాతీయ సదస్సును నిర్వహిస్తున్నారు. ఈ సందర్భంగా మాట్లాడిన మంత్రి డిజిటల్ విధానం దేశం ప్రజలకు జీవన సౌలభ్యాన్ని అందించిందని అన్నారు. దీనివల్ల దేశంలో పేదలకు, అవసరంలో ఉన్న అనేక లక్షల మంది ప్రజలకు ప్రయోజనం కలిగిందని డాక్టర్ జితేంద్ర సింగ్ అన్నారు. ఆధార్ కార్డు, డ్రైవింగ్ లైసెన్స్, జనన ధృవీకరణ పత్రం లేదా విద్యుత్ బిల్లు చెల్లింపు, నీటి బిల్లు లేదా ఆదాయపు పన్ను రిటర్న్ లను ఇప్పుడు డిజిటల్ ఇండియా ప్లాట్ ఫారమ్ ద్వారా వేగంగా మరియు సులభంగా జరుగుతున్నాయని అన్నారు. గ్రామీణ ప్రాంతాలలో కూడా ఈ సౌకర్యం అందుబాటులోకి వచ్చిందని అన్నారు. ఈ సేవలను సర్వీస్ కేంద్రాల ద్వారా అందిస్తున్నామని పేర్కొన్నారు.
టెకేడ్ అంశాన్ని ప్రస్తావించిన డాక్టర్ జితేంద్ర సింగ్ దీనిపై ప్రధానమంత్రి చేసిన వ్యాఖ్యలను వివరించారు "ఈ దశాబ్దం డిజిటల్ టెక్నాలజీలో భారతదేశ శక్తి సామర్థ్యాలు పెరుగుతాయి. ప్రపంచ డిజిటల్ ఆర్థిక వ్యవస్థలో భారతదేశం కీలక పాత్ర పోషిస్తుంది. అందుకే అగ్ర నిపుణులు ఈ దశాబ్దాన్ని 'ఇండియాస్ టెకేడ్'గా చూస్తున్నారు. అని నరేంద్ర మోదీ అన్నారని డాక్టర్ జితేంద్ర సింగ్ వివరించారు.
ఎలక్ట్రానిక్ సర్వీస్ డెలివరీ ద్వారా నగదు రహిత, కాగితాలతో వ్యక్తులతో సంబంధం లేకుండా సేవలు అందించడంలో ప్రభుత్వాలు అనేక విజయవంతమైన కార్యక్రమాలను అమలు చేస్తున్నాయని డాక్టర్ జితేంద్ర సింగ్ అన్నారు. డిబిటి, పిడిఎస్, ఎంజిఎన్ఆర్ఇజిఎ, ఎల్పిజి మరియు పెన్షన్లను, సబ్సిడీ పంపిణీ ఆధార్ తో అనుసంధానించి సాధించిన ప్రయోజనాలు ఈ వ్యవస్థ సాధించిన విజయాలకు నిదర్శనాలు అని డాక్టర్ జితేంద్ర సింగ్ అన్నారు. ఇ-గవర్నెన్స్ లో 26 రంగాలలో సాధించిన అత్యుత్తమ ప్రగతిని మంత్రి ప్రస్తావించారు. డిజిటల్ గవర్నెన్స్ నమూనాలను మెరుగు పరచడంలో ముందుకు సాగుతున్న సమయంలో లక్ష్యాలను నిర్ణయించుకుని, లక్ష్యాలను ఏమేరకు సాధించామన్న అంశాన్ని స్వతంత్రగా సమీక్షించుకునే అంశానికి ప్రాధాన్యత ఇవ్వాలని డాక్టర్ జితేంద్ర సింగ్ అన్నారు.
డిజిటల్ పరిపాలనలో తెలంగాణ సాధించిన ప్రగతిని డాక్టర్ జితేంద్ర సింగ్ ప్రశంసించారు. పరిశ్రమలు, వాణిజ్యం సుపరిపాలన తో పాటు సామాజిక సంక్షేమం, అభివృద్ధి సుపరిపాలన కోసం టెక్నాలజీని ఉపయోగిస్తున్న రాష్ట్రాలలో తెలంగాణ ఒకటి అని డాక్టర్ జితేంద్ర సింగ్ అన్నారు. తెలంగాణ ప్రభుత్వ కార్యక్రమాలు గుడ్ గవర్నెన్స్ ఇండెక్స్ 2021లో గుర్తింపు పొందాయని ఆయన పేర్కొన్నారు. తెలంగాణ ప్రభుత్వం అమలు చేస్తున్న 'జనహిత' వేదిక ఫిర్యాదుల పరిష్కారం కోసం భారతదేశంలో పని చేస్తున్న అత్యుత్తమ వేదికల్లో ఒకటిగా గుర్తింపు పొందిందని మంత్రి అన్నారు.
అన్ని కేంద్ర మంత్రిత్వ శాఖలు/విభాగాలు, అనుబంధిత, సబార్డినేట్ మరియు అటానమస్ సంస్థలు సిపిగ్రామ్స్ ను ఆమోదించి అమలు చేస్తున్నాయని డాక్టర్ జితేంద్ర సింగ్ వివరించారు. 2021వ సంవత్సరంలో సిపిగ్రామ్స్  ద్వారా 21 లక్షల పీజీ కేసులు నమోదయ్యాయని వీటిలో 19.95 లక్షల కేసులు పరిష్కారమయ్యాయని డాక్టర్ జితేంద్ర సింగ్ తెలిపారు. సిపిగ్రామ్స్  సంస్కరణల అమలులో చివరి మైలురాయి అని ఆయన చెప్పారు. ఫిర్యాదుల పరిష్కారానికి 68000 మంది అధికారులు సిపిగ్రామ్స్  ద్వారా సేవలు అందిస్తున్నారని ఆయన వివరించారు. ఫిర్యాదుల పరిష్కారానికి సరాసరిన 1.45 రోజులు పడుతోందని ఆయన అన్నారు. సిపిగ్రామ్స్ సంస్కరణలను 2022 లో మరో 20 మంత్రిత్వ శాఖలు/ప్రభుత్వ శాఖల్లో అమలు చేస్తామని ఆయన వెల్లడించారు. దీనితో సిపిగ్రామ్స్ 7.0 వెర్షన్ అమలు చేస్తున్న మంత్రిత్వ శాఖల సంఖ్య 40 కి చేరుతుందని అన్నారు.
ఈ-గవర్నెన్స్ రంగంలో సాధించిన విజయాలు గుర్తించడానికి జాతీయ సదస్సు అవకాశం కలిగించిందని డాక్టర్ జితేంద్ర సింగ్ పేర్కొన్నారు. ఈ దశాబ్దంలో భారతదేశాన్ని "టెకేడ్"గా మార్చడంలో కృషి చేస్తున్న వారిని గుర్తించి, అవార్డులు అందజేసి గౌరవించడానికి అవకాశం కలిగిందని అన్నారు. డిజిటల్ విప్లవంలో అంతర్లీనంగా ఉన్న సామర్థ్యాన్ని ప్రోత్సహించడానికి మరియు పోటీతత్వ, సహకార స్ఫూర్తిని రెండింటినీ సమ్మేళనం చేయడానికి ఈ సదస్సు కృషి చేస్తుందని ఆయన అన్నారు.
సదస్సులో పాల్గొన్న తెలంగాణ రాష్ట్ర మున్సిపల్ పరిపాలన పట్టణాభివృద్ధి, పరిశ్రమలు, ఇన్ఫర్మేషన్ టెక్నాలజీ ఎలక్ట్రానిక్స్ అండ్ కమ్యూనికేషన్ శాఖ మంత్రి శ్రీ కె.టి. రామారావు రాష్ట్రంలో ఈ సేవల వివరాలు వెల్లడించారు. రాష్ట్రంలో డిజిటల్ విధానంలో పనిచేసే ఈ-వాలెట్ ను 2017 జూన్ నెలలో ప్రారంభించామని శ్రీ రామారావు తెలిపారు. ప్రజలకు సేవలను అందుబాటులోకి తీసుకు వచ్చేందుకు మీ-సేవ కేంద్రాలు పని చేస్తున్నాయని అన్నారు. ఇటీవల డ్రోన్ల ద్వారా ఔషధ సరఫరా కార్యక్రమాన్ని తెలంగాణ ప్రభుత్వం ప్రారంభించిందని ఆయన తెలిపారు.
సదస్సులో శ్రీ రామారావుతో పాటు, రాష్ట్ర పరిపాలన సంస్కరణలు, ప్రజా ఫిర్యాదుల శాఖ కార్యదర్శి శ్రీ వి.శ్రీనివాస్, తెలంగాణ ప్రభుత్వ ప్రధాన కార్యదర్శి శ్రీ సోమేష్ కుమార్, కేంద్ర ఎలక్ట్రానిక్స్, ఇన్ఫర్మేషన్ టెక్నాలజీ మంత్రిత్వ శాఖ అదనపు కార్యదర్శి శ్రీ రాజేంద్ర కుమార్, తెలంగాణ ఇన్ఫర్మేషన్ టెక్నాలజీ ప్రిన్సిపల్ సెక్రటరీ శ్రీ జయేష్ రంజన్, కేంద్ర ప్రభుత్వ పరిపాలన సంస్కరణలు ప్రజా ఫిర్యాదుల శాఖ సంయుక్త కార్యదర్శి శ్రీఎన్ బి ఎస్ రాజ్పుత్; కేంద్ర, రాష్ట్ర ప్రభుత్వాల సీనియర్ అధికారులు పాల్గొన్నారు.
ఈ సదస్సును పరిపాలన, సంస్కరణలు, ప్రజా ఫిర్యాదుల మంత్రిత్వ శాఖ, శాస్త్ర సాంకేతిక మంత్రిత్వ శాఖ తెలంగాణ రాష్ట్ర ప్రభుత్వంతో కలిసి ఏర్పాటు చేశాయి.